
Būsto paskolos auga kartu su kainomis: vidutinė suma per metus padidėjo beveik 22 tūkst. eurų
Būsto kainoms kylant, gyventojams būstui įsigyti tenka skolintis vis daugiau. „Luminor“ banko duomenimis, šių metų antrąjį ketvirtį vidutinė suteiktos būsto paskolos suma siekė daugiau nei 146 tūkst. eurų – 17 proc. daugiau nei tuo pačiu laikotarpiu pernai.
Palyginimui, pirmąjį šių metų ketvirtį ji sudarė 139,1 tūkst. eurų, tad vos per ketvirtį vidutinė paskolos suma padidėjo apie 5 proc.
„Matome, kad būstui įsigyti gyventojams šiandien reikia vis didesnių sumų. Vidutinės paskolos augimas gana aiškiai atspindi situaciją būsto rinkoje – brangstant būstui, kartu didėja ir finansavimo poreikis. Vien per metus vidutinė mūsų suteikiama būsto paskola išaugo beveik 22 tūkst. eurų“, – sako „Luminor“ banko būsto finansavimo srities vadovė Laura Žukovė.
Didesnė paskola – didesnis dėmesys finansinėms galimybėms
Auganti paskolos suma reiškia ir didesnį ilgalaikį finansinį įsipareigojimą, todėl, anot „Luminor“ banko būsto finansavimo srities vadovės, renkantis būstą svarbu vertinti ne tik tai, kokią maksimalią sumą galima pasiskolinti, bet ir kokia mėnesio įmoka būtų komfortiška ilguoju laikotarpiu.
„Perkant būstą verta pasilikti finansinės erdvės nenumatytoms išlaidoms ir galimiems gyvenimo pokyčiams. Ypač kai kalbame apie paskolą keliems dešimtmečiams, sprendimas neturėtų būti paremtas vien šiandieninėmis pajamomis ar maksimalia banko pasiūlyta finansavimo suma“, – pabrėžia L. Žukovė.
Pasak jos, planuojant būsto įsigijimą taip pat svarbu įvertinti ne vien paskolos įmoką ir pradinį įnašą. Papildomai kainuoja būsto įrengimas ar remontas, turto vertinimas, draudimas ir kitos su sandoriu bei būsto išlaikymu susijusios išlaidos.
Aktyvumą palaiko pasikeitusi palūkanų aplinka
Nors būstui įsigyti reikalingos sumos auga, pirkėjų sprendimams įtakos turi ne tik nekilnojamojo turto kainos. Pastaruoju metu būsto rinkai daugiau aktyvumo suteikė ir pasikeitusi palūkanų aplinka.
„Mažesnė palūkanų našta daliai gyventojų leidžia drąsiau grįžti prie anksčiau atidėtų planų įsigyti būstą. Vis dėlto augančios būsto kainos dalį šio palengvėjimo atsveria – net ir palankesnėje palūkanų aplinkoje už norimą būstą gali tekti skolintis daugiau“, – teigia L. Žukovė.
Ekspertė gyventojams rekomenduoja būsto įsigijimą vertinti kaip ilgalaikį finansinį sprendimą ir prieš jį priimant įsivertinti ne tik dabartinę, bet ir galimą būsimą finansinę situaciją.

Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

